**Святочная праграма для вучняў 5 – 6 класаў**

**“Ідзе вясна, спяшаецца…”**

**Мэта:** падтрыманне цікавасцт навучэнцаў да беларускіх абрадаў, традыцый, народнай творчасці; развіваце іх творчыя здольнасці, выхоўваць пачуццё любові да Бацькаўшчыны.

**Афармленне:** мерапрыемства праводзіцца ў школьным музеі, месца правядзення аформлена вышытымі і вытканымі ручнікамі; на стале, засланым абрусам, стаіць кошык з фарбаванымі яйкамі, каравай, ляжаць галінкі вярбы.

**Абсталяванне:** птушкі, зробленыя з паперы, яйкі і дубчыкі для гульні, запісы прыкмет на лістах, касцюм жаваранка, прэзентацыя да мерапрыемства, аўдыязапісы народных песень.

**Ход мерапрыемства**

1. **Арганізацыйны пачатак**

* Добры дзень!
* Вітаем вас на свяце вясны!

1. **Паведамленне тэмы і мэты мерапрыемства**

* У нашых продкаў было шмат свят, звязаных з важнымі падзеямі ў жыцці чалавека. Яны паўтараліся з году ў год і былі падпарадкаваны гадавому руху Зямлі вакол Сонца. Вясна – адраджэнне і росквіт прыроды. Восенню згасаюць колеры і фарбы, зіма выстужвае свет, скоўвае жыццёвыя сілы. Але з цягам часу сонца паварочвае на лета. І зноў падыходзіць вясна з булькатаннем ручайкоў, капяжамі са стрэх і дахаў.
* Так утварылася і гадавое кола народных свят і абрадаў. У гэтым коле не было ні пачатку, ні канца, бо за зімой ішла вясна, за вясною лета, за летам – восень, за ёю зноў зіма. Святы народнага календара паўтараюцца з году ў год.
* Сёння мы пагаворым пра веснавыя святы, іх традыцыі, якія, праўда, да сённяшняга дня мала дзе захаваліся і пра якія мы можам пачуць ад старых людзей ці даведацца з кніг пра фальклор, побыт і жыццё беларусаў.
* Якія народныя веснавыя святы вы ведаеце?

1. **Асноўная частка**

* Вясна!.. Якое звонкае, пяшчотнае і прыгожае слова. Яно дыхае свежасцю першых пралесак, сагравае сонечным цяплом.
* Ушануем вясну, ушануем вялікае сонца, траву росную, неба чыстае, песню шчырую! Няхай свята пяе, няхай галасы звіняць, няхай птушкі ў небе ляцяць!

**3.1 Саракі**

* Першым веснавым святам лічыцца **Саракі**. З надыходам вясны дзяўчаты і маладыя жанчыны пачыналі спяваць песні-вяснянкі, якія заклікалі птушак у родныя мясціны. Паводле старажытных уяўленняў, птушкі з выраю прыносяць на сваіх крылах цяпло, вясну. Давайце і мы з вамі запросім іх у родныя гнёзды*.(Разам з гасцямі клічам жавароначкаў):*

Жавароначкі, прыляціце,

Вясну красную прынясіце,

Каб сонейка свяціла,

Каб снег белы растапіла,

Каб садзікі расквяціла.

*У клас “залятае” “жаваранак” (вучань, апрануты ў касцюм жаваранка).*

***Жаваранак:*** Вось я і дома! Якое хараство навокал! Вы мяне, напэўна, зачакаліся. На сваіх крыльцах я прынёс вам вясновае цяпло і падарункі. *(Дорыць дзецям птушачак, зробленых з паперы.)*А яшчэ шмат цікавых загадак.

Хапаткія ў мяне крылы,

Хвосцік востры, нібы вілы.

З гліны я гняздо ляплю,

Мошак на ляту лаўлю. (Ластаўка.)

Рана з поўдня прылятае,

Першы ён вясну вітае.

І штодзень, нібы дзівак,

Носіць толькі чорны фрак. (Грак.)

Дом без печы, без акон,

Толькі дзверы на балкон,

Дом на дрэве. Угары

Весяляцца жыхары.

Прыход вясны заўжды вітаюць

І песні голасна спяваюць. (Шпакі.)

Ён не качка і не гусь,

Ім ганарыцца Беларусь. (Бусел.)

-Запрашем, жаваранак, цябе на наша свята. Пабудзь з намі, пагуляй, паспявай.

**3.2 Гуканне вясны, Благавешчанне**

- **Гуканне вясны** на Беларусі было адным з любімых веснавых свят. Запрашаць вясну і цяпло пачыналі ў пачатку сакавіка. Сваёй кульмінацыі гэта свята дасягала на **Звесткаванне (Благавешчанне)** - 7 красавіка. Гукаць вясну выходзілі на высокае месца, там палілі агонь, спявалі песні. Клікалі бусла, каб прынёс добры ўраджай. Паслухайце народную песню “Выходзьце ўсе з хаты буслочка сустракаці” *(гучыць запіс).*

**3.3 Вербніца**

- Апошнюю нядзелю перад Вялікаднем называюць называюць **Вербніцай,** ці **Вербнай нядзеляй**. Скажыце, як адзначаюць гэта свята ў нашай мясцовасці, якія існуюць абрады, звязаныя з вярбой? (*Адказы вучняў.)*

- Так, вярбе надавалі гаючыя ўласцівасці. Лічылася, што калі чалавека пабіць асвячонай вербачкай, то цэлы год ён будзе здаровым. *(Абыйсці вучняў і гасцей, лёгенька пасцёбваюцы асвянчонымі галінкамі вярбы.)*

Не я б’ю, вярба б’е.

Будзь здаровы, як тая вярба.

Будзь вясёлы, як тая вясна.

Слухайце бацькі, слухайце маці.

Не забывайце ўсім памагаці:

Старэнькім, маленькім ці хворым, можа,

А вам усім няхай Бог паможа!

Пачастую я вярбою гасцей,

Каб хадзілі да сваіх сяброў часцей,

Каб здаровымі былі,

Многа добрых спраў на зямліцы рабілі,

Мову родную, беларускую, не забылі.

Асвянчоны дубчык вярбы захоўваўся ў хаце і меў яшчэ адно прызначэнне, але пра гэта пагаворм трошкі пазней.

* 1. **Вялікдзень**
* Наступнае веснавое свята – **Вялікдзень**. Чаму так называюць гэта свята? *(Адказы вучняў.)*

Да гэтага свята ўсе старанна рыхтаваліся.

Галоўным сімвалам велікоднага свята лічыцца яйка. У якія колеры фарбуюць яйкі? (*Адказы вучняў.)* Так, у розныя колеры. Апрача гэтага на яйка наносіліся розныя ўзоры. Пагладзіце. *(Дэманстрацыя на сайдзе.)* Якія элементы ўзораў выкарыстоўвалі? Ці ведаеце вы, што яны абазначаюць? *(Спіраль – сімвал вечнасці; лісцікі – сімвал моцы, даўгалецця; кветкі - сімвал маладосці, прыгажосці; кропкі, кружочкі – сімвалы Сонца; крыж – сімвал чатырох стыхій: агню, вады, паветра, цяпла. (на слайдах))*

Яйкі фарбуюць у розныя колеры: ярка-жоўты – сімвал сонца і цяпла; чырвоны – радасці; блакітны – неба, паветра, прасторы; зялёны – сімвал абуджэння прыроды.

* Велікодная ноч з суботы на нядзелю – святочная. Людзі ідуць у царкву. Зранку пасля Усяночнай – богаслужэнне ў гонар уваскрэсення Хрыста – людзі вітаюцца па-асабліваму. Як вітаюць адзін аднаго? *(Адказы вучняў.)*

На Вялікдзень спявалі песні. Вось, напрыклад, такую, паслухайце. *(Гучыць запіс песні “Памажы, Божа, вясну гукаці”.)*

У гэты радасны і вясёлы дзень шмат гулялі. Самая распаўсюджаная гульня – “біткі”. Прапаную і вам пагуляць у гэтую гульню. Паглядзім, у каго акажацца “мацак”. *(Дзеці гуляюць у “біткі”, называецца пераможца.)*

* 1. **Юр’я**
* Шостага мая – дзень святога **Юр’я**. У народзе лічылі, што з гэтага дня пачынаецца сапраўдная вясна. Адгадайце, калі ласка, загадку:

Месяц убачыў – не забраў,

Сонца ўстала – падабрала! (Раса.)

Правільна, гэта раса, якая, згодна з народнымі павер’ямі, у юр’еўскую раніцу мае жыватворную сілу для раслін, жывёл, чалавека. Таму людзі заўсёды імкнуліся памыцца юр’еўскай расой. Нездарма ў народзе гавораць: “На юр’еўскую расу, ды на Божую красу, памыешся ёю і заўсёды будзеш прыгожы і здаровы”.

* Час ідзе, сонейка ўсё вышэй устае. Прыйшла пара выганяць кароў на луг. На Юр’я першы раз пасля зімы выганялі свойскую жывёлу, таму што лічыцца, што святы Юрый – апякун хатняй жывёлы і гаспадаркі. Абрад першага выгану жывёлы на пашу праходзіў вельмі ўрачыста. Гаспадыні абкурвалі жывёлу купальскімі зёлкамі, тройчы абыходзілі з запаленай грамнічнай свечкай і закопвалі пад парогам ці брамай сімвал плоднасці жывёлы – курынае яйка, шапталі замовы, у якіх замыкалі раты драпежнікам. Пад гукі пастуховай трубы гаспадыні з дапамогай асвечанага на Вербніцу дубчыка выганялі кароў за вароты. Кожная гаспадыня частавала пастуха і давала наказы.
* А цяпер давайце пагуляем у гульню “Хто хутчэй”. Выкарыстаем для гэтага дубчыкі і яйкі. *(Вучні ўтвараюць дзве каманды. Удзельнікам кожнай каманды неабходна дубчыкам дакаціць яйка да “брамы” і вярнуцца назад.)*

На Юр’я назіралі за надвор’ем і рабілі высновы, прагнозы. Давайце зачытаем народныя прыкметы, звязаныя з гэтым святам.

Як дождж на Юр’я, то будзе хлеба поўна.

Як на Юр’я пагода, то на грэчку няўрода.

Калі будзе раса – хопіць коням аўса.

Калі на Юр’я мароз, дык сей на балоце авёс.

Юр’я без снегу і дажджу – будзе неўрадлівы год.

На Юр’я дождж – скаціне лёгкі год, а на грэчку няўрод.

Калі на Юр’я мароз, то добрае проса і авёс.

* Вялікая колькасць прыказак адлюстроўвае асаблівасці свята Юр’я. Растлумачце іх.

На Юр’я наесца вол травіцы.

На годзе ёсць два Юр’і: увосень – халодны, а ўвесну – галодны.

Калі прыйдзе Юрый, то не ўгледзіш у жыце куры.

На Юр’я сяляне выходзілі аглядаць свае палеткі. Яны прыносілі каравай, які ўвасабляў леташні ўраджай. Клалі хлеб у рунь і, калі ён хаваўся ў жыце, казалі, што яно будзе ўдалае.

1. **Падвядзенне вынікаў**

* Мы маглі б да ранку

Танцаваць, гуляць, смяяцца,

Але, як ні сумна,

Нам трэба развітацца!

* Дай, Юр’я, здароўе і долю,

Хай будзе ў хаце прыбытку даволі.

Хай абмінае вас бяда і нянасце,

А сонечным ранкам да вас прыйдзе шчасце!

-Дзякуй вам, госцейкі, што вы завіталі да нас, са сятам Вясны вас, сябры!

-Прыміце, калі ласка, ад нас вось гэты цудоўны вясновы каравай. Частуйцеся. (*Частуем усіх гасцей караваем.)*

**НАРОДНЫЯ СВЯТЫ**

[**Зімовы цыкл**](http://by.lang-study.com/prodki/sviaty.html#zim)

**Каляды** (24 снежня - 7 студзеня)

**Грамніцы** **(Стрэчанне)**. Каталікі адзначаюць яго 2 лютага, праваслаўныя-15)

[**Веснавы цыкл**](http://by.lang-study.com/prodki/sviaty.html#ves)

**Гуканне вясны (**14 сакавіка)

**Саракі (22** сакавіка – дзень вясенняга раўнадзенства)

**Камаедзіца** (святочны тыдзень пасля дня вясенняга раўнадзенства)

**Вялікдзень** **(Пасха)** (Час правядзення вылічваецца па месяцавым календары)

**Радаўніца** (аўторак у паслявелікодны тыдзень)

**Ушэсце** (Пахаванне стралы) (чацвер, на саракавы дзень пасля Вялікадня)

**Сёмуха** **(Тройца, Зялёныя святкі).** (Праз сем тыдняў пасля Вялікадня)

[**Летні цыкл**](http://by.lang-study.com/prodki/sviaty.html#let)

**Юр’я** (6 мая)

**Купалле** (з 6 на7 ліпеня)

**Жніво** (12 ліпеня -27 верасня)

[**Восеньскі цыкл**](http://by.lang-study.com/prodki/sviaty.html#vos)

**Пакровы (**14 кастрычніка -27 кастрычніка)

**Дзяды** (у асноўным у суботу, напярэдадні Змітравага дня)

**Веснавы цыкл беларускага календара.**

**Гуканне вясны**. Пераход з масленіцы (стыку зімы і вясны). Не распаўсюджаны, толькі на Магілёўшчыне.

Спяваліся песні з “гу-у-у-“ у канцы. Дзяўчаты узлазілі на стагі, дамы, спявалі песні, бралі з сабой страву.Трэба было дакрычацца да багоў.Лада-багіня вясны. Усеагульнае гуканне вясны праводзілася на Дабравешчання-25 сакавіка (7 красавіка).

**Саракі.** 22 сакавіка. Дзень веснавого раўнадзенства. Адлічвалі 40 дзен з маразамі па начах, па заканчэнні якіх можна было сеяць. На "сарокі" ўшаноўвалі Белабог - пакравіцель жыцця, прарадзіцель людзей і Жыва, яго жонка, адказная за нараджэнне, абуджэнне зямлі. Спявалі песні. Дзеці перакідвалі галінкі праз хату "на гнезды для птушак". У каго лепш – таму пашанцуе.

**Камаедзіца.** 24 сакавіка - за дзень да Благавешчання, азначала прыход вясны, варочаўся мядзведзь. Стравы: гарохавыя камы (калабкі), аладкі, шчодра здобленые медам, алеем і свінным салам, рэпа, аўсяны кісель. Пасля абеду клаліся, але не спалі, а варочаліся. Потым нічога не рабілі, а святкавалі. Распальвалі вогнішчы - у вогнішчах згарае зіма. Ладзілі кірмашы.

**Вялікдзень.** Святкавалася ў дзень вяснавога раўнадзенства. Потым стала перасоўным ад 4 красавіка да 8 мая. Апошні тыдзень – «чысты». Увесь тыдзень мылі сталы, вокны. Стравы: булкі, пірагі, каўбасы, сала, яйкі. Рытуальная страва-чырвонае яйка, асвянцонае. Асвяшчалі галінкі вярбы. Святочнае снеданне пачыналася з чырвонага асвянцонага яйка. Наядаліся да адвалу. Скончыўшы, старыя клаліся спаць, а малодшыя бралі чырвоныя яйкі і адпраўляліся на вуліцу гуляць у "біткі". З першага на другі дзень у ноч - хаджэнне валачобнікаў. Валачобныя песні. У песнях "валачобным" называецца сам падарунак, які дарылі валачобнікам за іх песні. Песні спявалі хазяевам, дзеўкам на выданне, хлопцам-бабылям. Валачобная традыцыя была толькі у беларусў, акрамя Палесся. Распаусюдзілася ад крывічаў (Віцебск).

**Радаўніца**- свята ўшанавання памерлых.

**Юр'я.** 6 мая. На ім ушаноўвалі сімвал парадку, вясны, росквіту прыроды. На лузе дзяўчаты выбіралі самую прыгожую, апраналі яе русалкай і надзявалі ёй вянок, вадзілі вакол яе карагоды і спявалі. На гэтае свята існуе шмат прыказак, прыкмет. Вось адна з іх:" Як дождж на Юр'я, то будзе хлеб у дурня." Выводзілі скаціну у поле.

